**Javna sociologija, 8. prosinca 2016.**

Predstavljanje knjige „Transnacionalni socijalni prostori. Migrantske veze preko granica Hrvatske“

Glasači danas preferiraju stranke i političare koji obećavaju čvršće granice, zabranu useljavanja, deportaciju ilegalno naseljenih stranaca i općenito – ograničavanje kretanja ljudi, razmjene roba, ideja i kulturnih sadržaja preko granica nacija-država. Usprkos tome, veze ljudi preko granica više nacija-država pa čak i kontinenata sve su češće, a ponekad i sve čvršće. Od igrača kolektivnih igara na Internetu i globalno umreženih društvenih pokreta, preko sudionika globalnih internetskih rasprava i obiteljskih poduzeća koja se rasprostiru i posluju u više zemalja, do raspršenih migrantskih radničkih obitelji, sve je više primjera intenzivnih veza i odnosa ljudi koji obitavaju u udaljenim mjestima i zemljama. Štoviše, sve je više društvenih oblika koje karakterizira paralelni život u lokalnoj zajednici s jedne strane, ali i u širem nacionalnom i transnacionalnom prostoru s druge strane. Stoga će prezentacija knjige *Transnacionalni socijalni prostori: migrantske veze preko granica Hrvatske* Simone Kuti i Saše Božića biti posvećena razvoju novog oblika društvenih veza na daljinu na hrvatskom primjeru. Sudionici rasprave prikazat će tzv. transnacionalne socijalne prostore najvažnijih migrantskih grupa u Hrvatskoj i raspraviti društvenu i političku važnost novih prekograničnih društvenih oblika kako u Hrvatskoj tako i u svijetu.